Primăria Sectorului 4 va colabora cu Metrorex pentru construirea unei noi staţii de metrou, între staţia Berceni şi Şoseaua de Centură, potrivit unui proiect de hotărâre aprobat, miercuri, în şedinţa Consiliului General al Municipiului Bucureşti (CGMB). Staţia ar urma să fie amenajată la suprafaţă, aşa cum este şi staţia Berceni, într-o zonă folosită în prezent ca intrare în tunel pentru rezolvarea unor probleme tehnice, precum introducerea de şine de cale ferată.

Proiectul de hotărâre a fost adoptat cu 40 de voturi "pentru" şi trei abţineri, scrie News.ro.

Documentul se referă la împuternicirea expresă a Consiliului Local Sector 4 de a hotărî cu privire la asocierea cu compania Metrorex, prin semnarea unui protocol. CL Sector 4 şi-a dat deja acordul de principiu pentru acest lucru, însă are nevoie de acordul Consiliului General.

Potrivit proiectului de hotărâre, Aparatul de Specialitate al primarului Sectorului 4 a identificat o cale de rulare de metrou şi infrastructura ei între staţia de metrou Berceni şi Şoseaua de Centură, care nu este folosită în prezent pentru transport, ci doar în mod ocazional pentru rezolvarea unor probleme tehnice, precum introducerea de şine de cale ferată în tuneluri.

"În acest sens, pentru locuitorii municipiului Bucureşti care folosesc reţeaua de transport cu metroul şi în interes public, ar fi necesară încheierea unui protocol între Sectorul 4 al municipiului Bucureşti şi Societatea de Transport cu Metroul Bucureşti Metrorex SA având ca obiect asocierea acestora pentru punerea în valoare a infrastructurii sale aferente, prin edificarea unei staţii de metrou la nivel suprateran cu toată infrastructura adiacentă (elemente de siguranţă, autimatizări etc.)", se arată în document.

Calea de rulare va fi la suprafaţă, la fel şi staţia, după modelul staţiei Berceni.

În proiect nu este precizată suma necesară pentru investiţie, însă se menţionează că Metrorex nu are resursele necesare acoperirii cheltuielilor, astfel că lucările vor fi realizate din bugetul Primăriei Sectorului 4.